SIRI ดีมานด์ 10 เดือนแรกพุ่งเท่าตัว อัพเป้ายอดโอนปี 63 แตะ 4.3 หมื่นลบ.
SIRI ดีมานด์ 10 เดือนแรกพุ่งเท่าตัว อัพเป้ายอดโอนปี 63 แตะ 4.3 หมื่นลบ.
SIRI ดีมานด์ 10 เดือนแรกพุ่งเท่าตัว อัพเป้ายอดโอนปี 63 แตะ 4.3 หมื่นลบ.
3 พ.ย. 2563

นายอุทัย อุทัยแสงสุข ประธานผู้บริหารสายงานปฏิบัติการ บริษัท แสนสิริ จำกัด (มหาชน) หรือ SIRI เปิดเผยว่า แสนสิริได้พิจารณาปรับเป้าหมายยอดโอนปี 2563 จากเดิมที่ตั้งไว้ 42,000 ล้านบาท เพิ่มขึ้นเป็น 43,000 ล้านบาท เติบโต 37% จากปีก่อนที่มียอดโอนทั้งปีรวม 31,300 ล้านบาท หลังผลงานในรอบ 10 เดือนของปีนี้ยอดโอนพุ่งไปแล้วถึง 36,000 ล้านบาท นับเป็นยอดโอนที่สูงสุดเป็นประวัติการณ์ เติบโตขึ้นถึง 100% จากช่วงเดียวกันของปีก่อน ยอดโอนดังกล่าวยังคิดเป็น 86% จากเป้าหมายยอดโอนเดิมที่ตั้งไว้ 42,000 ล้านบาท จึงต้องมีการปรับเพิ่มประมาณการณ์เป้าหมายการโอนในปีนี้ใหม่
นอกจากนี้บริษัทยังได้ปรับประมาณการเป้าหมายรายได้รวมทั้งปีเพิ่มขึ้นจาก 32,000 ล้านบาท เป็น 34,000 ล้านบาทจากการมองเห็นแนวโน้มรายได้และกำไรที่คาดว่าจะสูงขึ้นในช่วงครึ่งปีหลัง
ทั้งนี้ ในช่วง 2 เดือนที่เหลือของปี 63 แสนสิริมีเป้าหมายในการโอนส่งมอบที่อยู่อาศัยที่ต้องทำให้ได้ตามเป้าหมายใหม่ที่ปรับเพิ่มขึ้นเป็น 43,000 ล้านบาท อีกเพียง 7,000 ล้านบาท โดยคาดว่าจะทำได้ตามเป้าหมายที่วางไว้ ซึ่งจะผลักดันสู่รายได้และกำไรในปีนี้ต่อไป
นอกจากนี้ ในระยะยาวบริษัทยังมียอดขายรอโอน (Backlog) (รวมโครงการร่วมทุนในคอนโดมิเนียม) มูลค่ารวมประมาณ 41,400 ล้านบาท แบ่งเป็นยอดขายรอโอนจากโครงการภายใต้การพัฒนาของแสนสิริ 33,000 ล้านบาท และยอดขายรอโอนจากโครงการภายใต้การร่วมทุนอีก 8,400 ล้านบาท ที่จะทยอยรับรู้ไปจนถึงปี 66 ซึ่งจะช่วยสร้างความมั่นใจให้แสนสิริเป็นอย่างดีและเสริมความแข็งแกร่งในทุกสภาวะเศรษฐกิจ
“ความสำเร็จจากผลงานการโอนในช่วง 10 เดือน แบ่งเป็นยอดโอนจากโครงการแนวราบ 14,900 ล้านบาท เติบโตขึ้น 43% จากช่วงเดียวกันของปีก่อน ขณะที่โครงการคอนโดมิเนียมมียอดโอนล่าสุดสูงถึง 21,100 ล้านบาท เติบโตขึ้นจากช่วงเดียวกันของปีก่อนถึง 164% ผลงานมาจากการโอนคอนโดมิเนียม อาทิ โครงการ เดอะ โมนูเมนต์ ทองหล่อ, คาวะ เฮาส์, เดอะ ไลน์ สุขุมวิท 101, เดอะ ไลน์ พหลฯ-ประดิพัทธ์ และ เดอะ ไลน์ วงศ์สว่าง เป็นต้น”
นอกจากนี้ล่าสุด บริษัทยังได้เปิดโอนส่งมอบคอนโดมิเนียมสร้างเสร็จใหม่ อาทิ อาทิ XT เอกมัย, โอกะ เฮาส์, ดีคอนโด ธาร จรัญฯ, ลา ฮาบานา หัวหิน เป็นต้น โดยเฉพาะโครงการ “โอกะ เฮาส์” (oka HAUS)  คอนโดมิเนียมแบบ high rise ภายใต้แบรนด์เฮาส์ ที่เพิ่งเปิดโอนรับมอบโครงการในช่วงปลายเดือนที่ผ่านมา ปรากฎว่าลูกค้าให้การตอบรับการโอนเป็นจำนวนมาก มาจากความต้องการเป็นเจ้าของคอนโดมิเนียมที่โดดเด่นด้วยการออกแบบสไตล์ Urban Resort Condominium กับบรรยากาศท่ามกลางธรรมชาติ พร้อมวิวโค้งน้ำบางกระเจ้า ในราคาเริ่มต้นเพียง 3.9 ล้านบาท ส่งผลให้มียอดโอนไปแล้วถึง 1,700 ล้านบาท %
โดย คอนโดมิเนียมโครงการ “โอกะ เฮาส์” (oka HAUS) มูลค่าโครงการ 6,500 ล้านบาท จำนวนทั้งสิ้น 1,178 ยูนิต ประกอบด้วยห้องขนาด 1-3 ห้องนอน พื้นที่ตั้งแต่ 26.50-86.50 ตร.ม. บนพื้นที่โครงการประมาณ 5 ไร่